  Туспуктэм: Удмуртиысь Калыкъёслэн эшъяськон юртсылэн пресс-службаез Наталия Сильвестрова 26-тӥ тулыспалэ Ижкарын Удмуртиысь лулчеберетъя йӧскалык огазеяськонъёслэн мини-футболъя XV чемпионатсы ортчиз. Нырысьсэ вожвылъяськонын удмурт огазеяськонлэн командаез вормиз. Со сярысь Калыкъёслэн эшъяськон юртсылэн пресс-службаез ивортӥз. Чемпионатлы йылпумъянъёсъя, нырысетӥ инты удмурт егитъёслэн «Куара» огазеяськонзы басьтӥз. Калыкъёслэн эшъяськон юртысьтызы «Дружба народов» команда кыкетӥ луиз. Куинтетӥ интыын - Удмуртиысь бигер егитъёслэн «Иман» огазеяськонзы   Тужгес устоез шудӥсь «Куара» командаысь Иван Зайцев луиз, тужгес устоез капка возьмась – «Иман» командаысь Рустам Хакимов, тужгес усто висисьёс – «Друзья Миннаца» командалэн висисьёсыз. Турнире оглом 19 команда пыриськиз. Сизьымез со пӧлысь лулчеберетъя йӧскалык огазеяськонъёслэн. Ньыль вылӥ дышетсконниосысь – Удмурт кун университетысь, Ижкарысь М. Т. Калашников нимо техникая кун университетысь, Ижкарысь кун эм академиысь но Россиысь калык эшъяськон университетысь – кунгож сьӧрысь студентъёслэн тямыс командазы пыриськиз. Тунсыко, «ИжТех» командаын куать кунысь студентъёс шудыны потӥзы. Со сяна, «Дружба народов» но «Друзья Миннаца» командаосы пӧртэм йӧслыко футболистъёс, Калыкъёслэн эшъяськон юртазы но Удмуртиысь йӧскалык политикая министерствоын ужасьёс пыриськизы. Ӵошатсконъёс элькунын улӥсь армянъёслэн «Урарту» огазеяськонзы кичӧлтэмъя, Удмуртилэн нырысетӥ азьмуртэзлы Александр Волковлы сӥзьыса, арлы быдэ ортчо. Тодэ вайытом, Шарканын Спортъя XXIX элькун тол гурт шудонъёсын вормисьёсты шараязы. Тегъёс: ӵошатсконъёс Спорт Футбол Мерлык  